**Saida Menebhi**, nada en Marrakech en setembro de 1952 e finada en Casablanca o 11 de decembro de 1977 foi unha profesora e activista do feminismo marroquí, militante do movemento marxista-leninista Ila l-Amam (literalmente, «Adiante»).

Traxectoria
-----------

Tras terminar o bacharelato, estudou literatura inglesa na Universidade de Rabat. Alí comezou a militar no sindicato estudantil Unión Nacional de Estudantes de Marrocos a través do seu compoñente comunista Vía Democrática, movemento marxista-leninista marroquí fundado na década de 1970 por opositores comunistas, que reivindicaba a independencia do Sáhara Occidental. Durante dous anos cursou o primeiro ciclo no Centro Pedagóxico Rexional, e posteriormente ensinou inglés nun instituto de Rabat. Uniuse na clandestinidade ao movemento marxista-leninista Ila al-Amam e ao primeiro sindicato marroquí, a [[Unión Marroquí do Traballo.

Nun contexto de intensificación da represión e do aumento do número de detencións en Marrocos, no período coñecido como anos de chumbo), o 16 de xaneiro de 1976 foi detida xunto con outras tres mulleres -Rabea Ftouh, Pierra di Maggio e Fatima Oukacha- polas súas actividades políticas en Ila al-Amam. Sufriu torturas físicas e psicolóxicas no centro de detención Derb Moulay Cherif de Casablanca.

En 1977 foi xulgada xunto con outros 138 inculpados por atentado contra a seguridade do estado. Durante as audiencias reafirmou o seu apoio á autodeterminación do pobo saharauí. Tamén denunciou a opresión que sufrían as mlljeres en Marrocos. Foi condenada a cinco anos de prisión máis outros dous por inxuria a maxistrado. Se ben os demais militantes condenados no proceso foron trasladados ao cárcere central de Kenitra, Saida Menebhi, Rabea Ftouh, Abraham Serfaty e Fatima Oukacha ingresaron na prisión de Casablanca.

Despois dunha folga de fame de 34 días, faleceu no hospital Averroes de Casablanca.

Escribiu numerosos poemas, antes e durante a estancia en prisión, nos que denunciou o réxime represivo de Hasan II de Marrocos, e deixou escrita a súa esperanza nunha sociedade mellor.

Notas
-----

1. ↑  O nome tamén aparece transcrito como **Saïda**, segundo a ortografía do francés. O apelido aparece tamén como **Mnebhi**, **al M(e)nebhi** ou **el M(e)nebhi**.
2. 1 2 3 4  Amr al-Misri (11 de decembro de 2012). "11 décembre 1977: décès de Saïda Menebhi, «la martyre du peuple marocain»". *Divers Gens* (en francés). Arquivado dende o orixinal o 14 de maio de 2018. Consultado o 14 de decembro de 2017.
3. 1 2 3  "Saïda Menebhi, martyre du peuple marocain". *Coup pour coup 31* (en francés). 1 de novembro de 2010. Arquivado dende o orixinal o 15 de decembro de 2017. Consultado o 14 de decembro de 2017.
4. ↑  "Histoire du peuple (socialisme): Saïda Menebhi". *Osire Glacier* (en francés). 3 de xuño de 2013. Consultado o 14 de decembro de 2017.
5. ↑  Ar. L. «Saïda Menebhi», *L'Insurgé* n°11 (Journal de SUD Etudiant Perpignan), p. 7, xaneiro de 2009.

Véxase tamén
------------

### Ligazóns externas

* Poèmes de Saïda Menebhi Arquivado 08 de agosto de 2019 en Wayback Machine.

|  |  |
| --- | --- |
| Control de autoridades | 
* Wd: Q3474856
* WorldCat
* VIAF: 216412359
* ISNI: 0000 0003 5941 0146
* LCCN: no2020004681
* NLA: 49785229
* NTA: 070184992
* SUDOC: 152897313

 |